## Pravilnik o načinu, provođenju i ocjenjivanju provjere znanja i razgovora kandidata u postupku imenovanja na sudačku dužnost

### NN 32/2010 (12.3.2010.), Pravilnik o načinu, provođenju i ocjenjivanju provjere znanja i razgovora kandidata u postupku imenovanja na sudačku dužnost

DRŽAVNO SUDBENO VIJEĆE

752

Na temelju odredbe članka 17. stavak 8. Zakona o Državnom sudbenom vijeću (»Narodne novine«, br. 58/93, 49/99, 31/00, 107/00, 129/00, 59/05, 150/05 i 153/09), na sjednici održanoj 25. veljače 2010. donosi

PRAVILNIK

O NAČINU, PROVOĐENJU I OCJENJIVANJU PROVJERE ZNANJA I RAZGOVORA KANDIDATA U POSTUPKU IMENOVANJA NA SUDAČKU DUŽNOST

OPĆE ODREDBE

Članak 1.

1) Ovim Pravilnikom uređuje se način, provođenje, ocjenjivanje i vrednovanje kandidata u postupku imenovanja na sudačku dužnost.

2) Postupak iz stavka 1. ovog članka sastoji se od provjere znanja i razgovora s kandidatima.

Članak 2.

1) O tijeku provođenja provjere znanja i razgovora sastavlja se zapisnik za svakog kandidata.

2) U zapisnik se unosi: ime i prezime kandidata, osobna zaporka kandidata, dan održavanja provjere znanja i razgovora, ocjena provjere znanja i razgovora kao i konačna ocjena.

3) Zapisniku se prilažu izrađene pisane radnje kandidata.

PROVJERA ZNANJA

Članak 3.

1) Provjeru znanja provodi Povjerenstvo od pet članova Državnog sudbenog vijeća koje rješenjem imenuje Državno sudbeno vijeće.

2) Predsjednik Državnog sudbenog vijeća je predsjednik Povjerenstva.

3) Provjera znanja provodi se u prostorijama koje odredi Državno sudbeno vijeće.

Članak 4.

1) Provjera znanja sastoji se od pisanja dvije radnje koje predstavljaju izradu cjelovitih prvostupanjskih presuda utemeljenih na konkretnom spisu predmeta, po izboru Državnog sudbenog vijeća, ovisno o vrsti suda za koji su se kandidati javili na oglas za suca.

2) Kandidatu se stavlja na raspolaganje cijeli spis osim presude, žalbe na presudu i drugostupanjske odluke.

3) Ako postoje opravdani razlozi, kao što su zaštita privatnosti, zaštita poslovne ili službene tajne te zaštita podataka iz nekog drugog opravdanog razloga, iz spisa predmeta uklonit će se podaci o strankama u postupku.

4) Kandidati koji istovremeno izrađuju pisanu radnju iz iste grane sudovanja kao predložak će dobiti presliku istog spisa predmeta.

5) Predlošci za izradu pisanih radnji zapečatit će se u posebnim omotnicama koje se otvaraju na dan provjere znanja, neposredno prije početka ispita.

6) Jednom korišteni spis predmeta ne može se ponovno u istoj godini koristiti kao predložak za izradu pisane radnje.

7) Kandidati pisane radnje izrađuju pod osobnom zaporkom.

8) Zaporka se sastoji od kombinacije pet znamenki, bilježi se u spisu kandidata, a kandidat je istu dužan naznačiti na prvoj stranici svake pisane radnje.

Članak 5.

1) Vrijeme provjere znanja određuje rasporedom predsjednik Državnog sudbenog vijeća time da se vrijeme provjere znanja mora javiti kandidatima najmanje 15 dana prije provjere znanja.

2) Obavijest o provjeri znanja sadrži vrijeme i mjesto održavanja provjere znanja, naznaku kandidatu da je prilikom dolaska na provjeru znanja dužan predočiti važeću osobnu iskaznicu ili putovnicu, te uputu o mogućnosti korištenja zakonskih tekstova s komentarima.

Članak 6.

1) Prije početka provjere znanja Državno sudbeno vijeće će utvrditi identitet kandidata koji su pristupili te im dodijeliti osobnu zaporku.

2) Povjerenstvo će kandidatima uručiti predmete za pisanu radnju, upoznati ih s propisima o obavljanju pisanog dijela provjere znanja i dati im potrebna objašnjenja.

3) Za vrijeme pisanja radnje kandidati se mogu koristiti zakonskim tekstovima s komentarom koje sami donose na provjeru znanja.

4) Provjera znanja može trajati najviše osam sati. Ako kandidat u tom vremenu ne dovrši pisanu radnju predaje ju nedovršenu, a ova činjenica upisuje se u zapisnik o tijeku provjere znanja.

5) Pisana radnja i spis predmeta koji je služio kao predložak za njenu izradu, zapečatit će se i dostaviti predsjedniku Povjerenstva.

6) Povjerenstvo će pregledati radnju kandidata, ocijeniti uspjeh i odrediti kandidate koji su ostvarili najbolji uspjeh na provjeri znanja radi provođenja razgovora.

Članak 7.

1) Povjerenstvo je dužno pregledati i ocijeniti pisane radnje najkasnije u roku od 30 (trideset) dana po dovršetku provjere znanja.

2) Pisane radnje će se u jednakom broju podijeliti svakom članu Povjerenstva koji će radnje pregledati, te izvijestiti Povjerenstvo o ispunjavanju mjerila iz članka 8. stavak 2. ovog Pravilnika u pisanim radnjama za koje su zaduženi, nakon čega će Povjerenstvo ocijeniti uspjeh svakog kandidata na provjeri znanja.

3) Državnog sudbenog vijeća obavijestit će kandidate na prikladan način o ostvarenom broju bodova na provjeri znanja, najkasnije tri dana prije usmenog razgovora.

Članak 8.

1) Kandidat iz svake pojedine pisane radnji može ostvariti ukupno najviše 50 bodova.

2) Mjerila kod ocjenjivanja pisane radnje su:

a) formalna potpunost i sadržaj odluke (ukupno 10 bodova),

b) analiza činjeničnog stanja (ukupno 10 bodova),

c) analiza pravne situacije (ukupno 10 bodova),

d) odluka uz objašnjenje činjeničnog i pravnog stanja (ukupno 10 bodova),

e) jasno, nedvojbeno, sažeto i logično obrazloženje (ukupno 10 bodova).

RAZGOVOR

Članak 9.

1) Razgovor provode članovi Državnog sudbenog vijeća.

2) Na razgovor će se pozvati najmanje dvostruki broj kandidata od broja osoba koje se imaju imenovati sukladno oglasu.

3) Ako je najbolji uspjeh ostvarilo više osoba od dvostrukog broja osoba koje se imaju imenovati, pozvat će se svi kandidati koji su ostvarili najbolji uspjeh.

Članak 10.

Na razgovoru se ocjenjuju:

– dosadašnji rad i aktivnosti relevantni za uspješno obnašanje sudačke dužnosti,

– motiviranost za rad u sudstvu,

– sposobnost rješavanja sporova i donošenja odluka,

– osjećaj za pravdu i

– odgovorno obnašanje sudačke dužnosti.

Članak 11.

1) Svako mjerilo iz članka 10. može se ocijeniti sa najviše deset bodova

2) Na razgovoru može se ostvariti najviše 50 bodova

3) Svaki član Državnog sudbenog vijeća daje ocjenu za svako traženo mjerilo koje se zatim obznanjuju i diskutiraju time da diskusiju započinje onaj član koji je dao najmanju ocjenu.

4) Ako članovi Državnog sudbenog vijeća ne postignu suglasnost oko određene ocjene, primjenjuje se srednja ocjena.

Članak 12.

Nakon provjere znanja i provedenog razgovora Državno sudbeno vijeće sastavlja listu prvenstva kandidata na temelju rezultata provjere znanja i razgovora i donosi odluku o imenovanju.

Članak 13.

Ovaj Pravilnik stupa na snagu osmoga dana nakon objave u »Narodnim novinama«.

Broj: OU-23/10

Zagrebu, 25. veljače 2010.

Predsjednik
Državnog sudbenog vijeća
Ivan Turudić, v. r.

Pravilnik, NN 32/2010-752